Vir die wettige pous met dieselfde naam sien Pous Clemens VII. Clemens VII gebore Robert van Genève was die eerste teenpous van die Westerse Skisma van 1378 tot 1394. Robert van Genève was die seun van graaf Amadeus III van Genève en sy vrou Mathilde van Auvergne. Hy het in 1392 sy kinderlose broer Peter opgevolg as graaf van Genève. In 1361 word Robert biskop van Terwaan, in 1368 aartsbiskop van Kameryk (in Frans: Cambrai) en op 30 Mei 1371 kardinaal. Onder Pous Gregorius XI word hy berug deur die bloedbad van Cesena in 1377 terwyl hy legaat in Italië was. In die konklaaf van 8 April 1378 word Pous Urbanus VI in Robert se teenwoordigheid verkies tot pous. Vyf maande later op 20 September 1378 verklaar die nie-Italiaanse kardinale die verkiesing ongeldig en kies Robert as Teenpous Clemens VII. Frankryk, Skotland, Kastilië, Aragon. Navarra, Portugal, Savoje, party Duitse state, Denemarke en Noorweë erken hom as die ware pous. Na 'n mislukte aanval op Rome vestig Clemens hom in Avignon waar hy gesteun is deur Karel V van Frankryk. Nog Clemens nog Urbanus doen juis moeite om die skisma te beëindig.